На основу члана 46. став 1. тачка 8 и члана 66. став 5. Закона о локалној самоуправи („Службени гласник РС“, број 129/2007, 83/2014 - други закон, 101/2016 - други закон, 47/2018 и 111/2021 – други закон), члана 56. став 1. тачка 12) Статута Града Ниша („Службени лист Града Ниша“, број 88/2008, 143/2016 и 18/2019) и члана 117. став 3. Пословника Скупштине Града Ниша („Службени лист Града Ниша“, 6/2017),

Градско веће Града Ниша, на седници одржаној 14.12.2022. године, разматрајући **Амандман 25**, број 1117-02 од 13.12.2022. године, који је поднео одборник Скупштине Града Ниша Миодраг Станковић,

**п р е д л а ж е**

Скупштини Града Ниша да **одбије Амандман 25**, број 1117-02 од 13.12.2022. године, који је поднео одборник Скупштине Града Ниша Миодраг Станковић на члан 8., Предлога одлуке о буџету Града Ниша за 2023. годину.

**О б р а з л о ж е њ е**

Одборник Скупштине Града Ниша Миодраг Станковић поднео је Амандман 25, број 1117-02 од 13.12.2022. године, на Предлог одлуке о буџету града Ниша за 2023. годину и то: У члану 8., Приоритет 3, Назив капиталног пројекта Изградња Аква парка – се брише и преименује у Уклањање архитектонских баријера за инвалидна лица.

Средства намењена за Приоритет 3:

I фаза: У 2023. години започети пројекат „Уклањање архитектонских баријера за инвалидна лица“ за шта је потребно 8.000.000 динара.

II фаза: У 2024. години завршетак пројекта, са износом 20.000.000 динара. Чланом 117 Пословника Скупштине Града Ниша, прописано је да је предлагач дужан да пре седнице Скупштине размотри амандмане и предложи Скупштини прихватање или одбијање сваког амандмана посебно.

Овим амандманом предлагач сматра да изградња Аква парка која је предвиђена у табели Капиталних пројеката, Приоритет 3 није приоритетна у овом тренутку већ да наведена средства треба искористити за уклањање архитектонских баријера.

Предлогом буџета је за наведене социјалне намене утврђен одговарајући износ средстава, узимајући у обзир релевантне показатеље из ранијег периода, као и потребе које треба подмирити у 2023. години и на основу тога процењено је да су иста довољна за успешну реализацију послова и задатака који се финансирају са те буџетске позиције.

На основу наведеног, Градско веће Града Ниша предлаже Скупштини Града Ниша да одбије овај амандман.

Број:1331-1/25/2022-03

У Нишу, 14.12.2022. године

**ГРАДСКО ВЕЋЕ ГРАДА НИША**

**ПРЕДСЕДНИЦА**

**Драгана Сотировски**